钦定古今图书集成/方舆汇编/职方典/第1166卷 > 德安府学校考 府志
## 钦定古今图书集成/方舆汇编/职方典/第1166卷 > 德安府学校考 府志

本府

德安府儒学　在府治东。淳熙初，建于三皇台前。元因之。明洪武三年，通判安桓、教授胡琏、训导何信徙建治东北隅。七年，同知罗子理复徙旧址。十六年，知府张宽、教授李文重修。中为大成殿，东西为庑，戟门、泮池如制。正统十年，知府范理增饬大成殿，杨溥“记。”景泰五年，知府周铎益饬之。两庑各增为十五楹，每楹为一坛。东为文昌祠，西为碑亭，为神厨。谓明伦堂隘，仍辟左徙焉。为教职廨五，斋舍门垣悉加于旧。尚书王直《记》。成化十五年，知府王玺继修之，改文昌祠为名宦祠，碑亭为乡贤祠。弘治三年建。藩邸欲割学地，知府和鸾力争之，庙得不毁，而学地割者半，鸾乃徙学宫于庙后，同知沈纶继成之，堂斋如制。正德七年，知府马龠易棂星门以石，门外陶为屏，同知陶龙记。嘉靖十四年，知府汤绍恩徙泮池于棂星门外。二十一年，佥事柯乔、知府陈谟度学宫旧址复之。堂斋、学舍、重门悉如制。二十六年，知府李逢徙屏近棂星，而复泮池于门内。三十一年，改建藩邸，益以学地。知府徐贡元乃徙建今所，庙庑学宫如制，弘丽加于旧。隆庆六年，知府马丈炜重修。崇祯初，知府胡继先于棂星门外东偏建奎星阁。辛巳，巡道赵振业、知府樊邦正再加丹垩。以奎星阁太逼，改建于南郊龙角寺之巅。癸未，毁于寇。

皇清顺治辛卯，知府李慎修复补葺。十八年辛丑，知

府高翱、知县宋尔祁、教授樊维域各捐赀为教职。廨者三，于明伦堂后。东建启圣祠，西葺敬一亭、殿、庑、堂舍、棂星、戟门一新。康熙二十一年壬戌，督学蒋永修捐修，有“记。” 二十四年乙丑，知府傅鹤祥复修，教授郭更名《记》。

安陆县儒学　在县治东，与府学并列。明洪武十三年，知县杜益、训导王德俊建于城中鼓楼、清风街。天顺间，知县陈显、朱敏、成化间，知县林璲相继修之，殿庑门池悉如旧制。嘉靖十年，改会讲堂为“敬一” ，亭为“启圣祠。” 二十二年，同知谢衮、知县郭嵩撤而新之，亭祠、庙斋如制，置教谕、训导二廨于西斋之西。三十一年，知府徐贡元以藩封益地，徙于今所，规模悉如旧。崇祯初，知府胡继先更新之。于棂星门外，即旧存射圃地，再辟泮宫，中为桥，周遭栏以石坊，峙其前龙门。己巳，知府陈策建楼三楹于衢口。辛巳，知县濮有宏于戟门外另辟一门，东南向，曰“巽门” ，于东庑后中建坊，曰“云路” ，与府学之西庑接，复于云路北地东斋房之后，建祠三楹，以祀“文昌。” 迄癸未之变，贼穴城中，蹂躏无虚日，几成瓦砾。

皇清顺治八年辛卯，巡道马鸣鸾、知县赵琪捐赀补。

建，越壬辰，庙貌麤成。十八年辛丑，知县宋尔祁于明伦堂后旧址创为“教职廨。” 康熙五年丙午，知县高联捷捐俸重修大成殿、明伦堂、棨、戟门并两庑，悉如旧制，自为《记》。二十一年壬戌，督学蒋永修，复修。二十三年甲子，督学姚淳焘、知府傅鹤祥、知县刘世英、教谕汪绍远、训导王家官各捐赀建启圣祠、敬一亭、文星楼、明伦堂，规制较昔有加，教谕汪绍远《记》。

社学　一在府署前，正统间，知府范理建。一在南城内东边，即知府徐贡元生祠。一在南城外文笔峰下，即“江汉书院” 故址，后为知府杨楷生祠。天启甲子，推官郑二扬建。以上俱废。

皇清康熙二十四年，知县刘世英创建义学于县西。

长庚书院　在府治西白兆山下，李太白读书处。元李仲章建，今废。有记载《艺文》中。

江汉书院　在府城南文笔峰下。元赵复讲学于此，今废。

碧霞书院　在府城北石柱山上。万历丁巳，提学葛寅亮建，知府高翱重修。

外州县

云梦县儒学　在县治东。明洪武间建于县北，知县汪淮迁今所。殿庑、堂、斋亭、祠门、池各如制。

历知县施纪、贾陞、陈谨、赵文杰、黄巩孙复修义学　在县治西，今废。

社学　在西《门三司》东，今废。

《学田　》，“其一坐落天井湖，计亩四百。其一坐落诸葛村。”

尚行书院　在县北门。邹孚如建，今废。

应城县儒学　在县治东。建于宋谢显道，元毁于兵。明洪武二年，知县贾严即旧址创立。九年，县并云梦学随之。十三年，县复。知县韩子中、训导陈居敬重建，寻圮。景泰七年，知县夏玑修殿庑、门池如制。天顺五年，知府周铎增饬之。殿后为明伦堂。八年，推官章颙即堂前辟“日新” 、“时习” 二斋，后为讲堂，为神厨库，为馔堂，为教谕廨、学舍，堂左为大门，门左为文昌祠，东西为训导廨二堂东北为射圃，有亭。未几，灾。成化七年，知县汪清重建殿庑门池悉完丽焉。十年，知府计昌改文昌祠为“乡贤祠” ，徙置学舍北。正德元年，提学陈凤梧又徙置戟门。七年，教谕曹仪重建兴贤门于日新斋南。十五年，知县周冲始建名宦祠于戟门左，移乡贤祠于右。嘉靖四年，殿堂圮，知县冯宗龙重修。十三年，知县李调元建敬一亭、“启圣祠” 于堂东。二十六年，知县张叔宗继修。万历十一年，庙将圮，知府齐一经、推官钱士完、知县陈扬产各捐金复修。

学地一区　万历七年，县令李学诗置在治北十里。铺逃户赵英遗地四十九亩，佃民萧子英每年租谷十石，纳银二两。

学田　：亦李学诗置。在治西北四十里省港报恩寺西。绝户臧六儿遗田六十二亩有奇，水塘三，佃民姜天爵，每年租谷二十石，折纳银四两。田地共租银六两储库，济给贫生。

孝感县儒学　在县治南。旧在县治东。宋端平乙未，燹于兵。元至元“癸未，县尹赵资仁辟故址，粗建殿庑。历县尹乔成、刘谅等，相继兴创，制度始备。元季复燹于兵。明洪武五年，知县朱思胜修建。九年，以县省入德安州，学亦随废。十三年，复置县，知县宋显明即宋、元废学址创学焉” ，殿庑、堂、斋、门池如制。历教谕梁炯、知县史搢等相继增修。隆庆二年，知县刘崑废，会贞观改建今所。中为大成殿，东西为两庑，为省牲、省器。所前为戟门，门之东西为名宦、乡贤祠，又前为棂星门，殿之北为尊经阁，阁下为启圣祠，祠东为训导廨二祠西为教谕廨，为明伦堂，堂后为敬一亭，亭左右有号舍。堂两翼为“进德” 、“修业” 二斋。崇祯十六年，学房舍悉火于贼，仅存正殿。

皇清顺治十三年，郡人屠奏疏捐赀重建东西两庑。

名宦、乡贤祠并棂星、戟门。

社学　在县治前，今废。

西湖书院　在县西湖明月台上。嘉靖间，知府陈谟建，今废。

经正书院　在县治东南。明知县彭同魁、监生张翰选修。

随州儒学　在州城内东。明洪武十四年，知县陈萃因宋、元旧址建州城东。历知州仲端、尤忠等相继修。万历初，知府马文炜、知州林梓改迁今所。崇祯辛巳，俱焚毁于贼。

皇清顺治戊戌，知州陈秉化修建殿庑、堂祠、斋舍、门。

池、亭廨悉如旧制。学正王岱复修。

社学　一在州治。其在各镇，店铺皆同。

汉东书院　在随州砖城外，即宋元以来旧学。应山县儒学　，在县治北。明洪武三年，主簿白钦祖因元故址刱建。十年兵燹，并废县。十三年复设，知县魏朴重建。成化六年，知县李春重修。嘉靖九年夏，大雨，庙复圮。知县王尚用、王朝璲相继修复。颜木《记》。四十三年甲子，知县乐颂复增修，移址稍南下数丈。越一年乙丑告成，规模乃备。刘化记：崇祯末，戎马驿骚，鞠为茂草，所存仅大成殿、两庑、戟门、明伦堂

皇清康熙七年，知县周祜修葺，略如旧制。

学田　明万历知府马文炜置学田二所，一在治南二十里许，一在治东十里许。

三十三年，知府张捐俸买民韩国祥田十石，在治北“易家铺” 东畀学。其谷逐年量给贫生。三十四年，知县江墉买民彭彦统田一石八斗，凑给贫生。